
Apstiprināts 
ar Rīgas metropoles areāla vienotas 
mobilitātes politikas īstenošanas uzraudzības padomes 
2026. gada 23. jūlija sēdes lēmumu, 
protokols Nr. 1

Rīgas metropoles areāla vienotas mobilitātes politikas īstenošanas 
uzraudzības padomes nolikums


I. Vispārīgais jautājums

1. Nolikums nosaka Rīgas metropoles areāla vienotas mobilitātes politikas īstenošanas uzraudzības padomes (turpmāk – uzraudzības padome) kā konsultatīvās institūcijas funkcijas, uzdevumus un tiesības, kā arī uzraudzības padomes sastāvu un tās darba organizāciju.

II. Uzraudzības padomes funkcijas, uzdevumi un tiesības

2. Uzraudzības padomes funkcijas ir nodrošināt Rīgas metropoles areāla Ilgtspējīgas pilsētvides mobilitātes plāna izstrādes, pieņemšanas un īstenošanas uzraudzību, ņemot vērā Rīgas metropoles areālu kā funkcionālu teritoriju, kur ikdienas mobilitātes plūsmas pārsniedz administratīvās robežas, tādējādi nodrošinot koordinētu, efektīvu un izmaksu ziņā pamatotu transporta sistēmas plānošanu un pasākumu īstenošanu visā areālā. 
3. Lai nodrošinātu šā nolikuma 2. punktā noteikto uzraudzības padomei ir šādi uzdevumi:
3.1. nodrošināt Rīgas metropoles areāla Ilgtspējīgas pilsētvides mobilitātes plāna (turpmāk – IPMP) izstrādes, pieņemšanas un īstenošanas uzraudzību;
3.2. nodrošināt vadības līmeņa uzraudzību un institūciju darba koordināciju Rīgas metropoles areālā kā funkcionālā teritorijā, tādējādi mazinot sadrumstalotības risku un nodrošinot saskaņotu virzību uz IPMP izstrādes un īstenošanas prasību izpildi;
3.3. nodrošināt valsts pārvaldes iestāžu, pašvaldību un iesaistīto kapitālsabiedrību sadarbību Rīgas metropoles areāla vienotas mobilitātes politikas īstenošanā;
3.4. sniegt priekšlikumus Rīgas metropoles areāla vienotas mobilitātes politikas plānošanas dokumentu pilnveidei un  normatīvo aktu grozījumiem.
4. Uzraudzības padomei ir šādas tiesības:
4.1. pieprasīt un saņemt no iesaistītajām valsts un pašvaldību institūcijām padomes darbam nepieciešamo informāciju un atzinumus;
4.2. sniegt valsts un pašvaldību atbildīgajām institūcijām ieteikumus vienota multimodāla sabiedriskā transporta maršrutu tīkla izveidei Rīgas metropoles areālā.

III. Uzraudzības padomes sastāvs

5. Uzraudzības padomes sastāvā ietilpst locekļi no šādām institūcijām:
5.1. Satiksmes ministrija;
5.2. Rīgas valstspilsētas pašvaldība;
5.3. Ādažu novada pašvaldība;
5.4. Ropažu novada pašvaldība;
5.5. Salaspils novada pašvaldība;
5.6. Ķekavas novada pašvaldība;
5.7. Olaines novada pašvaldība;
5.8. Mārupes novada pašvaldība;
5.9. Jūrmalas valstspilsētas pašvaldība.
6. Uzraudzības padomes vadītājs ir satiksmes ministrs.
7. Uzraudzības padomes loceklis, informējot padomes sekretariātu, ir tiesīgs pilnvarot dalībai kārtējā vai ārkārtas padomes sēdē citu institūcijas pārstāvi, kurš tiesīgs paust iestādes oficiālo viedokli, pieņemt lēmumus un pilnībā aizvietot institūcijas pārstāvi.
8. Uzraudzības padome var uzaicināt piedalīties uzraudzības padomes sēdēs citus valsts institūciju, pašvaldību, augstākās un profesionālās izglītības iestāžu un kapitālsabiedrību locekļus, kā arī citus ekspertus.
9. Uzraudzības padomes locekļi nesaņem atlīdzību par darbu uzraudzības padomē.

IV. Uzraudzības padomes darbības organizācija

10. Uzraudzības padomes sēdes vada uzraudzības padomes vadītājs.
11. Uzraudzības padome ir lemttiesīga, ja tās sēdē piedalās vairāk nekā puse no padomes locekļiem.
12. Uzraudzības padomes darbību materiāltehniski nodrošina un sekretariāta funkcijas nodrošina Rīgas valstspilsētas pašvaldības administrācija.
13. Sekretariāts veic šādas funkcijas: 
13.1. konsultējoties ar uzraudzības padomes locekļiem, sasauc uzraudzības padomes sēdes, nosakot laiku, vietu un darba kārtību; 
13.2. nodrošina uzraudzības padomes sēžu protokolēšanu un nosūta uzraudzības padomes locekļiem protokolus;
13.3. nodrošina uzraudzības padomes lēmumu noformēšanu un, ja nepieciešams, nosūta tos uzraudzības padomes noteiktajiem adresātiem; 
13.4. tehniski koordinē sadarbību ar citām Rīgas metropoles areāla Ilgtspējīgas pilsētvides mobilitātes plāna izstrādes, pieņemšanas un īstenošanas procesā iesaistītajām institūcijām, tajā skaitā, informē uzraudzības padomi, ja nepieciešama uzraudzības padomes rīcība. 
14. Satiksmes ministrija pēc nepieciešamības nodrošina tehnisko atbalstu Uzraudzības padomes sanāksmju norisei, tai skaitā nodrošinot telpas un nepieciešamo tehnisko aprīkojumu.
15. Uzraudzības padomes sēdes ir atklātas, ja uzraudzības padome nelemj citādi. Sēdes tiek sasauktas ne retāk kā divas reizes gadā.
16. Sekretariāts vismaz desmit darba dienas pirms uzraudzības padomes sēdes par tās norisi informē uzraudzības padomes locekļus, nosūtot uzaicinājumu elektroniskā pasta veidā. 
17. Sekretariāts apkopo un nosūta izskatāmos materiālus uzraudzības padomes locekļiem ne vēlāk kā četras darba dienas pirms uzraudzības padomes sēdes.
18. Uzraudzības padome lēmumus pieņem vienojoties.
19. Piecu darba dienu laikā no dienas, kad notika uzraudzības padomes sēde, Sekretariāts noformē protokola projektu un elektroniski nosūta visiem locekļiem saskaņošanai. Ja piecu darba dienu laikā nav saņemti iebildumi par protokola projektu, protokols uzskatāms par saskaņotu. 
20. Uzraudzības padome var pieņemt lēmumus rakstveida procedūrā, nesasaucot padomes sēdi.


Uzraudzības padomes vadītājs						R. Kozlovskis

